McBride: ANC wil iets wegsteek, sê CopeMosiuoa Lekota, president van Cope. (10 September 2018). Foto: Verskaf Die Congress of the People (Cope) reken die “sinnelose en onaanvaarbare pogings” deur polisieminister Bheki Cele om die hoof van die onafhanklike polisieondersoekdirektoraat (Opod) af te dank, is tekens dat die regerende party iets probeer wegsteek. “Dis baie duidelik dat [Robert] McBride ŉ struikelblok in talle lede van die regerende party se pad is,” het Dennis Bloem, woordvoerder van Cope, gesê. “Dis ŉ ope geheim dat McBride ernstige korrupsie by die polisieintelligensie-eenheid ondersoek, insluitend bewerings dat miljoene van belastingbetalers se geld deur die ANC gebruik is om stemme vir sekere presidensiële kandidate te koop. Die name van senior ANC-lede en hooggeplaastes in die SAPD word ook in die verslag genoem.” Bloem het bygevoeg Cope is nie geskok oor hierdie nuwe poging om van McBride ontslae te raak nie, “omdat ons weet dat enigiemand wat korrupsie teenstaan, ŉ vyand van die ANC is”. “Dit is die enigste rede waarom Cele McBride wil afdank.” Maroela Media het vroeër berig Cele het McBride skriftelik in kennis gestel dat sy ampstermyn op 28 Februarie 2019 verstryk. Cele het dit duidelik gemaak hy verwyder McBride nie uit sy amp nie, hy gaan bloot net nie sy kontrak verleng nie. McBride het Cele daarvan beskuldig dat sy “eensydige besluit oor die beëindiging van sy kontrak onwettig en in oortreding van die grondwetlik beskermde onafhanklikheid van Opod is” en dat slegs die parlementêre portefeuljekomitee oor polisie hom kan verwyder. Hy het die minister kans gegee om die besluit terug te trek, die saak na die portefeuljekomitee te verwys en redes te verskaf hoekom McBride se kontrak nie verleng word nie. “Ons wil hê minister Cele moet vir die land sê of daar iets is wat hy wil wegsteek of wat hy bang is dat dit sal uitkom as McBride in sy amp bly.” Die party doen ŉ beroep op die parlementêre portefeuljekomitee oor polisie om nie minister Cele toe te laat om die komitee te boelie nie. “Die komitee moet hierdie sinnelose poging, om van McBride ontslae te raak, verwerp. Die land het meer mans en vroue soos McBride nodig wat teen korrupsie sal opstaan en dit sal beveg.”